Bekerjasama hospital swasta bendung wabak
KUCHING: Dalam usaha memerangi virus Covid-19 di negeri ini, Kerajaan
Sarawak bekerjasama dengan beberapa hospital swasta untuk memeriksa serta
saringan ujian jangkitan wabak itu. Ketua Menteri Datuk Patinggi Abang Johari Tun Openg berkata, perbincangan
sedang diadakan dengan Borneo Medical Centre (BMC), Timberland Medical Centre,
Hospital Pakar KPJ Kuching dan Pakar Perubatan Normah. “Usaha dengan pihak hospital swasta ini adalah untuk meningkatkan keupayaan
Kerajaan Negeri untuk menangani keadaan semasa,” katanya pada sidang media
selepas mesyuarat Masjlis Keselamatan Negeri di Wisma Bapa Malaysia, di sini,
semalam. Ketika ditanya pemberita adakah Kerajaan Sarawak akan membayar sebahagian
daripada pembayaran dan kos pemeriksaan dan ujian di hospital-hospital swasta
tersebut, Abang Johari berkata pihaknya pada masa ini sedang berbincang dengan
hospital terlibat. “Ini adalah persoalan kemudahan, kos adalah perkara yang berbeza kerana
kita boleh mengaturkannya. “Tetapi perkara utama di sini adalah kemudahan yang ada di
hospital-hospital swasta ini. “Mereka yang melakukan pemeriksaan ini mestilah diperakui oleh Institut
Penyelidikan Perubatan (IMR) di bawah Pertubuhan Kesihatan Dunia (WHO), ia
tidak boleh dilaksanakan oleh orang biasa,” ujarnya. Tegas Abang Johari, sehubungan itu, sekarang Kerajaan Sarawak memperluaskan
kemudahan itu ke hospital swasta juga dalam usaha untuk melaksanakan
pemeriksaan dan ujian Covid-19. Menjawab persoalan adakah individu yang hadir perlu membayar kos
pemeriksaan dan saringan ujian itu, beliau berkata sekarang ini masih
diperingkat perbincangan dengan hospital-hospital swasta yang terlibat. 
See author's posts
